Més de 500 mascotes acudiren a Paterna a la tradicional benedicció per la festivitat de sant Antoni Abat
24/01/2022

# Més de 500 mascotes acudiren a Paterna a la tradicional benedicció per la festivitat de sant Antoni Abat

[![Més de 500 mascotes acudiren a Paterna a la tradicional benedicció per la festivitat de sant Antoni Abat](/images/noticias/2022/1/7849/7849_lg.jpg)](/images/noticias/2022/1/7849/7849_lg.jpg)

24.01.2022

*   L'acte, organitzat per la Germandat de sant Antoni Abat de Paterna en col·laboració amb la Regidoria de Cultura, va comptar amb la participació de la Unitat Canina de la Policia Local.
*   La Regidoria de Benestar Animal va instal·lar un punt d'informació en la Plaça del Poble per a repartir entre els propietaris de mascotes lots de Paterna Animal Friendly i fomentà l'adopció d'animals i la tinença responsable de mascotes amb l'ajuda de Polo i Rigoberto, dos gossos del Refugi municipal d'Animals.

Més de 500 mascotes de Paterna acudiren aquest diumenge a la tradicional benedicció d'animals organitzada per la Germandat local de sant Antoni Abat en col·laboració amb l'Ajuntament a través de la regidoria de Cultura.

Seguint amb tots els protocols anticovid vigents, la Plaça del Poble va acollir a tots aquells paterners i paterneres que desitjaven beneir a les seues mascotes amb motiu de la celebració del dia del patró dels animals. Entre els animals que es donaren cita a més dels habituals gossos i gats, es van poder veure conills, ocells, hamsters i, fins i tot, animals exòtics com fardatxos i fures.

L'acte també va comptar amb la participació de la Unitat Canina de la Policia Local de Paterna i de dos gossos del Refugi municipal d'Animals així com amb un punt d'informació instal·lat per la Regidoria de Benestar Animal en el qual es van repartir als assistents propietaris de mascotes uns lots _Paterna Animal Friendly_ compostos per una bossa del refugi, un joc de taula sobre la tinença responsable d'animals i un pack per a la higiene viària de les mascotes.

Durant la benedicció, oficiada pel rector Juan Cabanes, membres de la corporació municipal juntament amb representants de la Germandat repartiren entre els assistents el tradicional panet beneït.

La regidora de Benestar Animal, Merche Navarro, va aprofitar l'acte per a fer una crida a la ciutadania a favor del foment d'una tinença responsable d'animals i per a posar en valor l'extraordinària labor que es desenvolupa en el Refugi Municipal d'Animals, que aquest passat any ha aconseguit llar per a prop de 200 mascotes que han passat per les seues instal·lacions.